Korter roete vir volgende Kaapstad-fietstoerDie Kaapstad Fietstoer kan volgende jaar ook ’n korter roete hê. Foto: Facebook. Die Kaapstad-fietstoer kan in 2020 ’n splinternuwe baadjie aantrek, met ’n bloudruk vir ’n korter roete wat gestalte begin kry. Dié opwindende moontlike aanwins is verlede week deur die organiseerders en die Stad Kaapstad bevestig. “Ons is baie opgewonde om saam met die Stad Kaapstad aan dié blink inisiatief te werk,” het David Bellairs, wedrendirekteur, gesê. Die wedren lok jaarliks 35 000 deelnemers – van elite ryers tot fiksheidsentoesiaste en groentjies – en die organiseringspan wil die wedren so toeganklik as moontlik vir alle ryers maak. “Ons besef dat 109 km dalk ’n strawwe uitdaging aan beginners bied en ons streef daarna om alle ryers deel van die trapaksie te maak. “Ons wil deelnemers aanmoedig om deel te wees van dié wonderlike byeenkoms; maak nie saak of hulle spandrag of ’n kostuum dra nie. ’n Korter roete, saam met die tradisionele wedren, is die perfekte oplossing. Ons sal soos wat ons vorder meer inligting beskikbaar stel, maar tans wil ons die korter roete op die Saterdag aanbied, gevolg deur die 109 km-roete op die Sondag,” het Bellairs gesê.